Knormoer: E-voertuie steek diesels stil verby | Netwerk24
Knormoer: E-voertuie steek diesels stil verby
05 November 2020 05:01
Soos daardie eerste skok van nugterheid in jou eerste werkjaar as jy aan die inkomstediens die helfte moet teruggee, het die motorbedryf ook pas 'n magiese ritueel van volwassenheid ondergaan.
In September in Europa is vir die eerste keer tot nog toe meer e-voertuie as dieselmotors verkoop. Dis nogal iets. Onthou, so onlangs as vyf of tien jaar gelede was diesels goed die helfte van alle verkope. Trouens, in Frank­ryk was driekwart van alle nuwe voertuie wat verkoop is, diesels.
Wat het dan gebeur? Die wonder van die wortel-en-stok-benadering. As stok het jy die owerhede wat petrol- en dieselmotors in hul binnestede wil verbied; as wortel is daar subsidies op e-voertuie se pryse.
Volkswagen se ID.3 was in September Europa se gewildste e-voertuig.
Dié kombinasie het gemaak dat vervaardigers enersyds gedwing is om 'n rits nuwe, beter en meer bekostigbare e-voertuie op die markvloer te plaas, terwyl kopers weer meer lokaas het om 'n EV pleks van 'n diesel te koop, veral vir pendel.
Knormoer moet darem net 'n hand in die lug steek en sê wa-wa-wag 'n bietjie. Daai "elektriese voertuie" is nie net suiwer e-voertuie nie. Dit sluit hibriede motors in, wat basies 'n petrolmotor is met 'n help-my-trap-battery.
'n Mens sou kon aanvoer dat as die owerhede hul versoeters wegneem, die mark weer kan normaliseer. Een ding waarmee die stok-en-wortel wel help, is om verbruikers se koppe te help swaai. As jy nie iets rêrig nodig het nie, gaan jy dit nie sommer probeer nie.
Behalwe natuurlik vir akteurs, mense in die advertensiebedryf en daai vreemde ene wat kuns geswot het. Hulle sal jy altyd met jou hê.
Wat kopers wil hê
Die tweede oudste vraag, naas Adam se "Wat wil vroue hê?", is dié van die motorbedryf: "Wat wil die kopers hê?" Wanneer dit kom by die nuwe wêreld van e-voertuie, krap die vervaardigers behoorlik kop.
Die ballonvormige Prius en Leaf het kliphard "gesinsmodel" geskree, en nooit juis swart rubberstrepe op verkoopsvloere gelaat nie.
Toe kom Tesla, en hoewel peperduur, lyk en ry sy plat, sportiewe rygoed veel beter.
Maar dalk is dit Volkswagen wat die goue aar raakgeboor het. Die groep se nuwe ID.3 – 'n langlyf-Golf – was in September die beste verkoper in Europa wat e-voertuie betref.
Wat als vir Knormoer baie sin maak. Kopers soek pendel-rygoed, nie 'n duur sportnuts of 'n bussie wat "konsensieus" skree nie.
Wat was Toekoms-Adam se eerste woorde aan Toekoms-Eva? "Ek het jou Leaf."
Druk net die knoppie
Knormoer is ruimhartelik opgewonde dat sy aanlyn versoek om sy motorlisensie te hernu, nou al vir vyf maande in die "ons werk daaraan"-mandjie lê.
Dit val glad nie vreemd op nie. Knormoer het al eelte van al die gestaan by die munisipale kantore se tou vir hernuwings. Nou kyk hy of die internet-tou net so geduldig kan wees.
Intussen flap die minister van vervoer se baadjiepante soos hy die nuwe Aarto-wetgewing wil instel en sommer ook die bloedalkoholperk tot zero wil verlaag.
Meer wetgewing wanneer jy die basiese goed nie eens kan regkry nie, is natuurlik die antwoord.
Verontagsaam bestuurders die bestaande 0,05 mg-perk? Maak die reël net strenger! Sukkel ons om dronkbestuurders saans aan te keer? Maak die alkoholperk zero! Dít gaan mos nou al wat oortreder is 'n wetsgehoorsame burger laat word.
Knormoer is gelukkig 'n nederige ou met 'n fyn humorsin, want anders weet hy nie hoe 'n mens sou kon oorleef het tussen sulke onbeholpenheid nie.